Πρωτοβουλία του Βασιλείου της Ισπανίας σχετικά με τη δημιουργία ευρωπαϊκού δικτύου προστασίας υψηλών προσώπων

(2002/C 42/08)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 29,

την πρωτοβουλία του Βασιλείου της Ισπανίας,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Δεν υφίσταται ενωσιακό δίκαιο, πρότυπα, ή εγχειρίδια γενικής φύσεως που να ρυθμίζουν την προστασία υψηλών προσώπων, είτε πρόκειται για υψηλά πρόσωπα σε εθνικό επίπεδο, είτε πρόκειται για υψηλά πρόσωπα από την Κοινότητα, είτε αλλοδαπής καταγωγής.

(2) Έχουν σημειωθεί δολοφονίες και επιθέσεις κατά αξιωματόχων και υψηλών προσώπων σε αρκετές περιπτώσεις και, αν και αυτό είναι απίθανο, τίποτε δεν εμποδίζει να επαναληφθεί κάτι τέτοιο στο μέλλον,

ΑΠΟΦΑΣΙΖΕΙ:

Άρθρο 1

Δημιουργείται ευρωπαϊκό δίκτυο προστασίας υψηλών προσώπων, εφεξής καλούμενο "το δίκτυο".

Το δίκτυο προεδρέυεται από την, αρμόδια για την προστασία υψηλών προσώπων, εθνική αρχή του κράτους μέλους που ασκεί την Προεδρία του Συμβουλίου.

Το δίκτυο επικουρείται από τη Γραμματεία του Συμβουλίου.

Άρθρο 2

Το δίκτυο αποτελείται από σημεία επαφής των εθνικών αστυνομικών υπηρεσιών με αρμοδιότητα σε θέματα προστασίας υψηλών προσώπων, που ορίζει κάθε κράτος μέλος.

Οι υποψήφιες για προσχώρηση στην Ευρωπαϊκή Ένωση χώρες, η Επιτροπή και η Ευρωπόλ μπορούν επίσης να καθορίσουν σημείο επαφής για την ένταξή τους στο δίκτυο.

Άρθρο 3

Το δίκτυο, πέραν της προώθησης της συνεργασίας και της σύμπραξης των αρμόδιων για την προστασία υψηλών προσώπων αστυνομικών υπηρεσιών, έχει τους ακόλουθους στόχους:

α) ανταλλαγή πληροφοριών, υπαλλήλων και εμπειριών στον τομέα της προστασίας υψηλών προσώπων·

β) ενοποίηση των κριτηρίων επιλογής και εκπαίδευσης του αρμόδιου προσωπικού που είναι αρμόδιο σε κάθε κράτος μέλος για την προστασία υψηλών προσώπων·

γ) δημιουργία βάσης δεδομένων, όσον αφορά ιδίως τις επιθέσεις και τις απόπειρες κατά υψηλών προσώπων, τις περιπτώσεις που έχουν καταγραφεί, και τις μεθόδους που χρησιμοποιούνται·

δ) προσέγγιση των κανόνων και των ρυθμίσεων που υφίστανται σε κάθε κράτος μέλος.

Άρθρο 4

Για την επίτευξη των προτεινόμενων στόχων, το δίκτυο είναι αρμόδιο για τα εξής:

α) απλούστευση των διαδικασιών με την εκπόνηση ενιαίου εντύπου σε όλα τα κράτη μέλη·

β) καθορισμός του μέγιστου αριθμού ενόπλων υπαλλήλων ανάλογα με το υψηλό πρόσωπο και τους πόρους που πρέπει να χρησιμοποιηθούν·

γ) καθορισμός των συνθηκών παροχής υπηρεσιών εκ μέρους των υπαλλήλων που είναι επιφορτισμένοι με την προστασία του υψηλού προσώπου ενός κράτους, μέλους όταν ευρίσκονται ή πρόκειται να εισέλθουν σε άλλο κράτος μέλος·

δ) μελέτη των κοινών μεθόδων δράσης για την πρόληψη επίθεσης και απόπειρας·

ε) υιοθέτηση κοινών πρωτοκόλλων ως προς την προτίμηση που παρέχεται στο προστατευόμενο δημόσιο πρόσωπο κατά τις μετακινήσεις των αντιπροσωπειών·

στ) συνεργασία με άλλες αστυνομικές και μη αστυνομικές υπηρεσίες·

ζ) καθιέρωση κοινών κανόνων που πρέπει να τηρούνται σχετικά με τη διαπίστευση και την εγγύτητα προς το αφορώμενο υψηλό πρόσωπο των μέσων ενημέρωσης.

Άρθρο 5

Το δίκτυο καταρτίζει ετησίως τον προϋπολογισμό λειτουργίας του, ο οποίος εγκρίνεται από το Συμβούλιο.

Άρθρο 6

Το Συμβούλιο πραγματοποιεί αξιολόγηση των δραστηριοτήτων του δικτύου δύο έτη αφότου η παρούσα απόφαση παράγει αποτελέσματα.

Άρθρο 7

Η παρούσα απόφαση παράγει αποτελέσματα από την επόμενη ημέρα της εκδόσεώς της από το Συμβούλιο.

...

Για το Συμβούλιο

Ο Πρόεδρος

...